Návrh 
Národný akčný plán pre problémy s alkoholom (NAPPA)
na obdobie rokov 2006-2010 
 
I.
Preambula

	Svetová zdravotnícka organizácie  Regionálny výbor  pre Európu v poslednom období  venuje zvýšenú pozornosť alkoholovej problematike, čo sa premietlo do dokumentu  „Rámcového programu alkoholovej  politiky  SZO v Európskom regióne“, ktorý bol prijatý 12.- 15. septembra 2005 v Bukurešti, Rumunsku.  Vláda Slovenskej republiky taktiež  považuje za dôležité a potrebné implementovať politiku pre problematiku alkoholu na národnej úrovni. Jej význam vychádza zo skutočností, že Slovenská republika sa nachádza v Európskom regióne, ktorý je charakterizovaný najvyššou spotrebou alkoholu na obyvateľa, dvojnásobne vyššou ako je celosvetový priemer. Alkohol je tretím najväčším rizikovým činiteľom úmrtia a poškodenia zdravia v populácii a prvým najzávažnejším u mladých ľudí. Od roku 2000 do roku 2002 došlo v celkovom počte úmrtí súvisiacich s alkoholom v Európe k ich zvýšeniu o približne 15%, čím v súčasnosti tvoria 6,2% všetkých úmrtí. A pokiaľ ide o ochorenia, je  podiel alkoholu na poškodení zdravia ešte vyšší, tvorí až 10,8% u všetkých chorôb v regióne. Alkohol je  najčastejším rizikovým faktorom, ktorému je možné predísť pri poškodeniach zdravia  a pri smrti u mladých ľudí na Slovensku a v celej Európe.  
	Súčasne v sociálnom, kultúrnom a ekonomickom kontexte má v európskom regióne  a v Slovenskej republike alkohol ďalšie dôležité aspekty, ktoré je potrebné brať do úvahy. Alkohol je súčasťou každodenného života a je oceňovaný mnohými ľuďmi ako súčasť  spoločenských aktivít, súčasť výživy a symbolom oddychu, ktorý prináša uvoľnenie pri každodenných povinnostiach. Alkohol ľudia poznajú a cítia sa pri jeho užívaní príjemne, a preto je  zložité, aby si vytvorili a zachovali príslušný odstup pri jeho užívaní tak, aby akceptovali aj problémy, ktoré s jeho konzumáciou súvisia a predchádzali im. Je preto výzvou pre tvorcov politiky, aby pri súčasnom akceptovaní príjemného vnímania a akceptovaní pozitívnych stránok konzumácie alkoholu, tiež prijali účinné opatrenia na predchádzanie a redukciu s alkoholom súvisiacich poškodení v záujme verejného zdravia.
	Okrem psychoaktívnych vlastností sú alkoholické nápoje tiež považované za komodity. Preto výroba a predaj alkoholických nápojov spolu s pridruženým priemyslom patria k dôležitým súčastiam ekonomiky, poskytujúcim zamestnanie mnohým ľuďom, prináša zisk podnikateľskej sfére a je podstatným výnosom z daní. Je preto nevyhnutné, aby tieto fiškálne záujmy neboli bariérami a boli dané do súladu s iniciatívami v oblasti verejného zdravia. 
	Bolo preukázané, že kontrola ponuky a dostupnosti alkoholu patrí medzi najefektívnejšie, finančne najúčinnejšie prístupy pri obmedzovaní poškodení zdravia v súvislosti s alkoholom. Tu  významnú úlohu zohráva politika na národnej a nižších úrovniach. Nárast významu medzinárodných dohôd o obchode a spoločných trhov, všeobecne procesu globalizácie, však podstatne oslabil možnosť vlády pri používaní týchto najefektívnejších nástrojov pri predchádzaní a redukovaní problémov súvisiacich s alkoholom v danom kulturálnom prostredí. Preto je potrebné, aby existovali národné iniciatívy, ktoré sa opierajú o širšie medzinárodné rámce koordinovaných aktivít, tak ako je tomu v Európskom  rámcovom programe pre alkohol.
	Slovenská republika sa hlási k iniciatívam Svetovej zdravotníckej organizácie  (SZO), k jej úsiliu v predchádzaní či redukcii s alkoholom súvisiacich problémov.  Regionálny úrad SZO  pre Európu inicioval v roku 1992 prvý regionálny akčný plán pre alkohol (1992 - 1999) nasledovaný ďalším Európskym akčným plánom pre alkohol v rokoch 2000 - 2005 a dvoma ministerskými konferenciami, ktorých výsledkom bola Európska charta o alkohole (1995) a Deklarácia o mladých ľuďoch a alkohole (2001), ktoré poskytli náčrt efektívnych smerovaní na implementáciu primeraných opatrení. Aktualizáciou a pokračovaním tejto iniciatívy je Rámec politiky pre alkohol v Európskom regióne SZO, ktorý bol schválený 12. septembra 2005 na 55. Zasadnutí Regionálneho výboru SZO pre Európu v Bukurešti. Jednou tézou dokumentu je, aby členské štáty v intenciách tohto rámca aktualizovali svoje národné politiky.
	Iniciatívy Európskej únie, jej 25 členských krajín hrajú dôležitú rolu v rozvoji verejného zdravia v regióne. V posledných rokoch sa z iniciatívy Európskej únie uskutočnilo niekoľko významných iniciatív, napríklad partnerstvo na Ministerskej konferencii SZO o mladých ľuďoch a alkohole (2001), Odporúčanie Rady 2001/458/EC o pití alkoholu mladými ľuďmi, Záver Rady 2001/C 175/01 o stratégii Spoločenstva na redukciu s alkoholom súvisiaceho poškodenia, znovu potvrdené v roku 2004 a alkohol ako samostatný komponent v Programe verejného zdravia. V poslednom období boli vytvorené predpoklady pre intenzívnejšiu a užšiu kooperáciu medzi Európskou komisiou a Regionálnym úradom SZO so zámerom koordinovať pokrok a zabezpečiť synergiu iniciatív na posilnenie riešenia problémov verejného zdravia v oblasti politiky pre alkohol v regióne. 
	V týchto intenciách vláda Slovenskej republiky sa hlási k úsiliu predchádzania alebo redukcii s alkoholom súvisiacich problémov. Je si vedomá toho, že vytvorenie politicky účinných a ekonomicky efektívnych opatrení  musí byť založené na prístupoch a spolupráci viacerých sektorov a rezortov. Ich realizácia si vyžaduje aktívnu účasť, využitie zdrojov a implementáciu aktivít všetkými účastníkmi ("stakeholdermi") na národnej, oblastnej a miestnej úrovni. Je jasná potreba, aby zrozumiteľným spôsobom boli rozširované vedecké fakty o efektívnych a ekonomicky výhodných opatreniach. Na to, aby sa dosiahla účinnosť presadzovania týchto intervencií, je tiež potrebná efektívna komunikácia s občianskou spoločnosťou a zabezpečenie podpory zo strany verejnosti.
	Na lokálnej úrovni je potrebné zapájať členov miestnej komunity, ktorých prispenie je rozhodujúcim v prevencii a redukcii poškodenia zdravia v súvislosti s alkoholom. Týka sa  volených predstaviteľov, ako aj ostatných verejných činiteľov a predstaviteľov na lokálnej úrovni. 
	Odborníci rezortu zdravotníctva, úrady verejného zdravotníctva a poskytovatelia zdravotnej starostlivosti majú nezastupiteľnú rolu pri poskytovaní služieb zdravotnej starostlivosti vrátane liečby a krátkych intervencií pre problémových pijanov a pre ich rodiny.  Lepšie porozumenie rozsahu problémov a potreby efektívnych politických riešení zo strany zdravotníkov by malo byť mobilizujúcim prvkom v spoločnosti.
	Vedecká komunita má byť prínosom pre politické riešenia na národnej úrovni v úsilí o prevenciu alebo o znižovanie poškodení súvisiacich s alkoholom, keďže tieto by mali byť založené na vedecky podložených faktoch. Okrem etiky má vedecká komunita zodpovednosť voči spoločnosti, aby na verejnú diskusiu prinášala nové zistenia z výsledkov vlastného výskumu a nové fakty objavujúce sa v odbornej literatúre. 
	Nezastupiteľnou je tiež úloha občianskej spoločnosti a mimovládnych organizácií pri predchádzaní a znižovaní problémov súvisiacich s alkoholom, medzi inými v podobe rodičov, príbuzných, rovesníkov, svojpomocných hnutí a skupín. Organizácie občianskej spoločnosti môžu zohrať zásadnú úlohu v presadzovaní  a zavádzaní efektívnych programov v oblasti národnej politiky pre problémy s alkoholom. Sú tiež rozhodujúcimi pri kontrole vyrovnávaní praktík alebo politík zo strany iných záujmových skupín, ktoré môžu pôsobiť ako prekážky pri napĺňaní zámerov národného akčného plánu pre problémy s alkoholom.
	Jednotlivec, dospelý občan sa rozhoduje sám, či a koľko alkoholu vypije v súlade s jeho vlastnými hodnotami, záujmom a preferenciami. Má  tiež zodpovednosť za svoje zdravie. Ale apelovaniu výlučne na osobnú zodpovednosť pri pití chýba bez kontextu význam, pretože všetky individuálne rozhodnutia sa dejú v kulturálnych a situačných rámcoch. Mladí ľudia sú dôležitou súčasťou spoločnosti, kde je potrebné zavádzať opatrenia na zmeny existujúcich škodlivých zvykov. Je dôležité, aby  mladí boli zaangažovaní na tvorbe vlastného prostredia, ako aj na zmenách škodiacich postojov a praktík  v širšej spoločnosti dospelých. 
	Ministerstvo zdravotníctva SR ako národná verejnoprávna inštitúcia bude v intenciách Rámcového programu Európskeho úradu Svetovej zdravotníckej organizácie  poskytovať vedenie  pri realizácii Národného akčného plánu pre problémy s alkoholom v Slovenskej republike vrátane technickej a ďalšej podpory. Bude stimulovať štúdie epidemiologického charakteru, dosahy politických opatrení a aktivít zameraných na otázky verejného zdravia v súvislosti s alkoholom. V spolupráci s výskumnou komunitou bude hrať úlohu pri organizovaní a koordinácii úsilia na identifikáciu medzier vo výskume, ktoré majú vysokú zdravotnú prioritu pre spoločnosť. Bude usmerňovať zdroje nevyhnutne potrebné na podporu štúdií a na prehľady a organizovanie databázy vedomostí o efektívnych politických opatreniach.
	Ministerstvo zdravotníctva SR v spolupráci s Generálnym sekretariátom Výboru ministrov pre drogy a drogovú závislosť Úradu vlády Slovenskej republiky poskytne multilaterálnu organizačnú platformu pre Národný akčný plán pre problémy s alkoholom (NAPPA). Je dôležité, aby sa do jeho realizácie v primerane zodpovedajúcej miere  zapojila vláda  SR, Ministerstvo financií Slovenskej republiky a ďalšie ministerstvá a vrcholné orgány štátnej správy, vyššie územné celky a samosprávy miest a obcí na Slovensku. Okrem kľúčových predstaviteľov v oblasti zabezpečovania verejného zdravia v krajine majú prvoradú úlohu pri zabezpečovaní vysokých štandardov etiky v obchode organizácie podieľajúce sa na alkoholovom priemysle a na ne naviazané obchodné organizácie, pri produkcii, distribúcii, propagácii a predaji alkoholických nápojov. Národný akčný plán pre problémy súvisiace s alkoholom je formulovaný na základe záujmov v oblasti verejného zdravia, bez účasti komerčných vplyvov. 
	Koordinácia NAPPA Ministerstvom zdravotníctva Slovenskej republiky je založená na jeho podstate, ktorou je predchádzanie alebo redukcia poškodení zdravia. Problematika v súvislosti s alkoholom  je multisektorovej povahy. Národný akčný plán pre problémy s alkoholom je v prvom rade celospoločenským problémom, preto v intenciách Rámcového programu  alkoholovej politiky  SZO pre Európsky región boli načrtnuté priority a z nich vyplývajúce úlohy a ciele na národnej úrovni, na riešení  ktorých sa vo väčšine prípadov musí podieľať viacero rezortov, sektorov  na viacerých úrovniach našej spoločnosti.  Podľa povahy problému sú k jednotlivým úlohám  priradení potenciálni partneri, v ktorých rámci kompetencií je možné očakávať ich najefektívnejšie plnenie. Pri zostavovaní NAPPA sa v materiáli vychádza z potreby zodpovedného prístupu k účelnému využívaniu disponibilných verejných zdrojov. Väčšina úloh, na ktoré poukazuje Rámcový program alkoholovej politiky SZO pre Európsky región bola už na národnej úrovni definovaná a indikovaná na riešenie v predmete a programoch činnosti štátnej sféry, v úlohách a kompetenciách regionálnych a miestnych samospráv, ako aj v predmete činnosti viacerých mimovládnych organizácií a tiež v privátnom sektore v  podnikateľskej sfére. Preto Národný akčný plán pre problémy s alkoholom  v Slovenskej republike vytyčuje hlavné úlohy pre všetkých participujúcich bez nárokov na ďalšie dodatočné zdroje zo štátneho rozpočtu z ich strany, čo však pri zmenených podmienkach v budúcnosti  ich nevylučuje. Za najefektívnejšiu cestu riešenia úloh pokladá NAPPA zvýšenie dôrazu na využitie už existujúcich nástrojov, prístupov a všetkých existujúcich prostriedkov. Vyžaduje si to zvýšenú kontrolu všetkých na alkohol zacielených opatrení a programov, sledovanie a lepšiu evidenciu ich výstupov, ako aj  hodnotenie efektívnosti ich zavádzania. Je na jednotlivých partneroch, aby si v danom rámci NAPPA  stanovili konkrétne, prípadne iné doplňujúce špecifické ciele a inovované programy. Plnenie týchto úloh a ich výsledky  budú sa vyhodnocovať  z pohľadu  prevencie alebo prínosu na redukciu zdravotných poškodení spôsobených konzumáciou alkoholu. Očakáva sa, že dôraznejšie využívanie už existujúcich inštrumentov a plnenia už v súčasnosti platných zákonných a ďalších opatrení, by malo v budúcnosti pri záverečnom hodnotení NAPPA viesť k výraznému zlepšeniu situácie na Slovensku.

II.
Ciele a základné princípy

Národný akčný plán pre problémy s  alkoholom je formulovaný v intenciách Rámcového programu alkoholovej politiky  SZO v Európskom regióne, ktorý bol prijatý SZO Regionálnym výborom pre Európu  v septembri 2005 v Bukurešti, v Rumunsku, a je v kontexte národných priorít v tejto oblasti. 
1.	Reaguje na najnovší súčasný vývoj a preto:
•	Predstavuje širokú víziu potreby rozvoja politiky na národnej úrovni, ktorá vychádza z pochopenia potreby  znižovania škôd súvisiacich s alkoholom;
•	Poskytuje smernice a politické zámery, s jasným určením cieľov, úloh a zodpovednosti;
•	Potvrdzuje a prihlasuje sa ku kontinuite a spoločnej platforme už existujúcich nástrojov, ktorými sú Európska charta o alkohole, Európsky akčný plán a k Deklarácii o mladých ľuďoch a alkohole ako k principiálnym dokumentom pre rozvoj alkoholovej politiky;
•	Koordinuje synergiu aktivít na medzinárodnej a na národnej úrovni, tiež smerom k miestnym iniciatívam v oblasti verejného zdravia;
•	Poskytuje návod na usmerňovanie nepretržitého procesu  prehodnocovania a prispôsobovania politických opatrení a programov na národnej, regionálnej a lokálnej úrovni.
2.	Alkohol je komplexnou politickou oblasťou s tradične mnohými diskutovanými otázkami ( napr. aké je postavenie alkoholu v kultúrno-spoločenskom kontexte v krajine, ekonomický benefit  a zdravotné problémy, otázka reklamy alkoholových výrobkov a pod.) . Národný akčný plán je tvorený tak, aby zohľadňoval možnosti reakcií na novo sa objavujúce problémy súvisiace s alkoholom, na regionálne a lokálne špecifiká.
3.	Hlboko zakorenené prejavy spojené s pitím alkoholu v istých sférach spoločnosti si budú vyžadovať silnú politickú vôľu a vytvorenie podpory zo strany verejnosti na presadenie realizácie dôležitých úloh v oblasti verejného zdravia v súvislosti s alkoholom.
4.	Je povinnosťou nášho štátu, aby bol zabezpečený vysoký stupeň ochrany občanov pred škodami, ktoré môžu vzniknúť v súvislosti s alkoholom, najmä pokiaľ ide o poškodenia vznikajúce v dôsledku pitia alkoholu iným osobám, zraniteľným skupinám, ako sú deti.
5.	Opatrenia NAPPA sa majú realizovať na základe najlepších súčasne dostupných vedeckých dôkazov o ich účinnosti a ekonomickej efektívnosti, pričom majú zohľadňovať kulturálny kontext. Tam, kde nie je dostatok vedeckých dôkazov, prioritou má byť záujem ochrany zdravia a blahobytu populácie.
6.	Vzhľadom na zvýšené medzinárodné súvislosti a vplyvy v tejto oblasti je potrebné zohľadňovať skúsenosti iných krajín v oblasti predchádzania a redukcie poškodení v súvislosti s alkoholom,  kde je to možné aplikovať ich v našich podmienkach. 
7.	Keďže problematika súvisiaca s alkoholom má multisektorovú povahu, riešenia NAPPA si vyžadujú dialóg a zodpovedajúce zainteresovanie širokého spektra oficiálnych, komerčných a občianskych orgánov a organizácií. Prístupy v oblasti verejného zdravia musia byť formulované záujmami o zdravie verejnosti  aj  zo strany iných aktérov. 
III.
Kľúčové oblasti a nástroje NAPPA

	Pre implementáciu národných akčných plánov pre alkohol je v „Rámcovom  programe alkoholovej politiky SZO v Európskom regióne“ desať oblastí cieľov a zámerov, ktoré majú centrálny význam pre politiku na národnej úrovni a  majú byť chápané ako integrálna súčasť európskeho Rámca. 

Sú to nasledujúce oblasti:
•	Informovanosť a vzdelávanie;
•	Verejné, súkromné a pracovné prostredie;
•	Dostupnosť alkoholických výrobkov;
•	Propagácia alkoholických výrobkov;
•	Liečba;
•	Zodpovednosť alkoholového priemyslu a predajcov alkoholických nápojov;
•	Kapacita spoločnosti reagovať na poškodenia spôsobené alkoholom;
•	Mimovládne organizácie ;
•	Definovanie politiky;
•	Realizácia politiky;
•	Monitorovanie.

Úlohy a nástroje

1.	Vytvorenie koordinujúceho orgánu na realizáciu NAPPA na celonárodnej úrovni pri Ministerstve zdravotníctva Slovenskej republiky, prípadne na nižších úrovniach (VÚC, mestá a obce), do ktorého budú  prizvaní reprezentanti potenciálnych partnerov. Úlohou tohto orgánu bude koordinácia prístupov so zacielením na dosiahnutie synergie všetkých aktivít v rámci NAPPA. (MZ SR)
2.	Ochrana detí a mládeže pred alkoholom patrí k opatreniam, ktoré znižujú možnosť vzniku závislosti a iných závažných zdravotných poškodení v dôsledku pitia alkoholu.  Cieľom je vytvárať pre deti a mládež také podmienky, aby životné prostredie, v ktorom sa najčastejšie zdržiavajú, bolo bez alkoholu. To umožní udržať deti bez konzumácie alkoholu a oddiali jej začiatok, čo je pre mladých ľudí zo zdravotného hľadiska bezpečnejšie. Patria sem nástroje na zamedzenie propagácie pitia alkoholu, zacielené na mládež prostredníctvom elektronických a printových médií, či už otvorenou alebo skrytou formou reklamy. (MK SR, MŠ SK,  samospráva, MVO, podnikateľská sféra)
3.	Právo mladých ľudí na život v prostredí bez vplyvu alkoholu je potrebné podporiť primeranými opatreniami. V prostrediach a rôznych situáciách, kde sa pohybujú mladí ľudia sa v európskom, ale aj v našom národnom rozmere zvýšili tlaky na to, aby mladí ľudia pili alkohol, kým ochranné faktory sa oslabili. Prostredia, kde sa vykonávajú športové a relaxačné, oddychové aktivity, ktoré sú centrálnymi miestami sociálneho priestoru mládeže, tieto sú silne previazané s pitím alkoholu prostredníctvom rozsiahlych marketingových praktík. Miesta kde mládež športuje a iné prostredia využívané na oddych a relaxáciu bez prítomnosti alkoholu a bez   jeho propagácie by   mohli byť nápomocné pri
znižovaní tlaku na mládež a poskytnúť na jej vývin bezpečnejšie sociálne prostredie. (MŠ     SR, MK SR, obce a mestá, MV SR)
4.	Vzdelávanie a informovanosť má byť kombinovaná s inými opatreniami v ucelenej stratégii. Vzdelávanie malých detí má byť optimálne zavádzané štátnymi a súkromnými vzdelávacími agentúrami, ktoré majú dostatočnú odbornosť a skúsenosti v oblasti so zameraní na zdravie mladej generácie. V tomto smere  školské programy informačného charakteru so zameraním sa na správanie mladých ľudí priniesli vo výsledkov výskumov sklamanie. Vo väčšej miere by mali byť podporované a preferované programy cielené na rodičov, ktoré vykázali sľubné výsledky. Tieto programy by sa mali zaoberať rizikovými a protektívnymi činiteľmi, so zdôrazňovaním významu rodičovskej podpory deťom, ako aj potreby stanovenia hraníc a dôležitosti oddialenia veku začiatku pitia u mladých ľudí.(MŠ SR,  MK SR, MZ SR, MVO)
5.	Bezpečnosť na ceste - dopravné nehody spôsobené v dôsledku riadenia vozidla pod vplyvom alkoholu. Posilňovanie uplatňovania policajnej kontroly vodičov so zameraním sa na zisťovanie hladiny alkoholu v krvi počas riadenia vozidla. (MV SR)
6.	Násilnosti a rušenie verejného poriadku pod vplyvom alkoholu vyžadujú reakcie zo strany príslušných orgánov štátnej správy - polície, ale aj miestnej komunity zo strany samospráv - všeobecné záväzné nariadenia stanovujúce obmedzenia predaja a konzumácie alkoholických nápojov, zabezpečovanie ich uplatňovania prostredníctvom obecných orgánov - obecnej a mestskej polície. (MV SR, samospráva, MZ SR)
7.	Zriaďovanie a zabezpečovanie prevádzky záchytných izieb pre opilcov všade tam, kde si to spoločenská situácia v dôsledku častého rušenia verejného poriadku a násilností pod vplyvom alkoholu vyžaduje. (samospráva, MZ SR. MV SR) .
8.	Všeobecná zdravotná starostlivosť je dôležitou zložkou v živote miestnej komunity. V rámci všeobecnej zdravotnej starostlivosti  by zdravotnícki  pracovníci mali zohrávať aktívnu úlohu pri zavádzaní programov skríningu a krátkych intervencií u ľudí s nadmernou a rizikovou konzumáciou alkoholu.(MZ SR, VÚC)
9.	Špecializovaná zdravotná starostlivosť sa poskytuje  až v prípade  prítomných zdravotných, či iných následkov spôsobených  nadmernou konzumáciou alkoholu. Je dôležité, aby bola dostupná pre  každého, ktorého stav túto starostlivosť vyžaduje a aby bolo zabezpečené jej prepojenie na služby všeobecnej zdravotnej starostlivosti a inej odbornej starostlivosti, ako aj na iné profesionálne prístupy (sociálna pomoc), alebo aj prístupy, ako sú svojpomocné kluby abstinentov, anonymní alkoholici a pod.( MZ SR, VÚC, MPSVR  SR, MVO).
10.	Tehotenstvo môže byť komplikované v dôsledku pitia alkoholu, keďže tento prechádza placentou a môže spôsobiť poškodenie plodu. Nie je známe, či existuje bezpečná miera pitia počas gravidity. Pri absencii bezpečných limitov je počas tehotenstva doporučovaná tehotným ženám abstinencia od alkoholu a táto by mala byť podporovaná. V súvislosti s problematikou pitia alkoholu a negatívnych dopadov na tehotenstvo by mala byť zvýšená pozornosť venovaná  vzostupnému trendu konzumácie alkoholu najmä u mladých dievčat a žien v reproduktívnom veku (MZ SR).
11.	Pri práci na pracoviskách sa nachádza veľa nadmerne a rizikovo konzumujúcich pracovníkov alkoholické nápoje. Na zabezpečenie systematického pôsobenia v tejto sfére je dôležité, aby sa prijali zásady zdravého životného štýlu na pracoviskách. Mnohé už existujúce  je potrebné  dopracovať a venovať zvýšenú pozornosť pri ich realizácii. Mali by sa ustanoviť pravidlá na konzumáciu alkoholu v priebehu a pred pracovným časom.  Sú dôležité smernice a odporúčania na manažment rizikového pitia a problémov s alkoholom na pracoviskách. (MH SR, MPSVR SR)
12.	Školy môžu významne ovplyvniť danú problematiku  mali by  prijať  zásady zdravého životného štýlu aj so zameraním na problematiku konzumácie alkoholu. V rámci nej by nemala chýbať zodpovednosť za poskytovanie informácie a vedomostí o alkohole, zlepšovanie psychosociálnej atmosféry na škole, keďže táto môže prispievať k rizikovému správaniu a poskytovanie služieb zdravotnej starostlivosti tam, kde sa objavuje pitie alkoholu spojené s rizikovým správaním. (MŠ SR, samospráva)
13.	Efektívna politika zdaňovania, obmedzovanie počtu predajných miest na alkoholické nápoje a obmedzenia na dobu jeho predaja, to všetko sú účinné nástroje znižujúce dostupnosť alkoholu a tým aj rozsah výskytu možných škodlivých dôsledkov jeho konzumácie. (MF SR, MH SR, samospráva)
14.	Výcvikové programy zacielené na zodpovedné spôsoby predaja alkoholických nápojov aplikované v zariadeniach akými sú pohostinské zariadenia a obchody, kde sa predáva alkohol. Patria sem možnosti zavedenia školení a výcvikových programov pre zamestnancov týchto zariadení, aby si osvojili pravidlá a zručnosti, ktorými predídu predaju alkoholu osobám neplnoletým a osobám javiacim závažné známky opitosti. (MH SR, MV SR)
15.	Dôraz na kontrolu uplatňovania nariadení o zákaze predaja alkoholu, najmä neplnoletým osobám a osobám javiacim závažné známky opitosti. Účinnosť týchto opatrení je možné zabezpečiť prostredníctvom účinnejšej systematickej kontrolnej aktivity polície spojenej s účinnou penalizáciou a prísnou licenčnou politikou. (MV SR, MH SR, samospráva, MVO). 
16.	Obmedzenie dostupnosti alkoholu pre mladých ľudí prostredníctvom ich starších priateľov, známych, rodičov a ďalších príbuzných hrá významnú úlohu. Vyžaduje to zmenu sociálnych stereotypov, s rešpektovaním práva v neformálnych prostrediach, ako aj  zmena postojov vo verejnosti s akceptáciou slobodného práva človeka si vybrať aj  nepitie alkoholických nápojov (abstinentský životný štýl), či už z dlhodobého hľadiska, alebo len v určitej situácii, či situáciách (situačná abstinencia). ( MZ SR, MK SR, MŠ SR, MVO)
17.	Podpora výskumu so zameraním na sledovania situácie monitorujúce rôzne aspekty konzumácie alkoholu, ako aj kvalitatívne štúdie mapujúce rôzne prejavy a kultúru pitia. Požiadavky sú na skúmanie účinnosti a hodnotenie intervencií v rámci národnej, regionálnej a miestnej politiky so zacielením na problémy súvisiace s alkoholom, v oblasti prevencie a redukcie problémov poškodenia zdravia, ich ekonomickej nákladovej výhodnosti a tiež na prieskumy so zameraním na zisťovanie ďalších, budúcich potrieb v tejto oblasti. (Prostredníctvom grantových schém cez APVT, Výskumné projekty cez kapitoly jednotlivých rezortných ministerstiev, Protidrogový fond, z grantov na projekty z prostriedkov Európskej komisie iných medzinárodných multi a bilaterálnych zdrojov). (MŠ SR, všetky dotknuté ministerstva)
18.	Sledovanie a monitorovanie je potrebné na národnej a medzinárodnej úrovni a jeho rozvoj bude pokračovať v úzkej spolupráci s členskými štátmi, Úradom SZO a Európskou komisiou. Mal by sa vytvoriť a systematicky skvalitňovať systém zberu a analýzy dostupných údajov a indikátorov. Je naliehavá potreba harmonizácie meraní konzumácie alkoholu a s ňou spojených  rizík, vytvorenia spoločného systému na monitorovanie alkoholu. Údaje z národného informačného systému by mali byť prepojené s Európskym alkoholovým informačným systémom (EAIS), ktorý bol založený v roku 2002 (MZ SR,  ŠÚ SR).
 
Hlavné princípy
1.	Zmena ľahostajného spoločenského postoja k problémom súvisiacim s pitím alkoholu na Slovensku - senzitizácia politikov a celej spoločnosti na problémy súvisiace s nadmerným a škodlivým pitím alkoholu - senzitizácia celospoločenskej zodpovednosti a celospoločenskej úrovne opatrení na zmiernenie negatívnych dopadov spôsobených pitím alkoholu – zdôrazňovať  fakty o nezdravých postojoch spoločnosti, ktoré vedú k podporovaniu škodlivej a nadmernej konzumácie alkoholu na Slovensku;
2.	Zmena spoločenských postojov k pitiu jednotlivca, k abstinencii, na rešpektovanie práv jedinca nepiť, zlepšiť imidž nepijúceho v zmysle pozitívneho príkladu správania a zdravia;
3.	Zlepšiť dostupnosť liečby tam, kde by to bolo zo zdravotného hľadiska podľa MKCH-10/SZO potrebné u liečby duševných porúch súvisiacich s pitím alkoholu - najmä pre ľudí so závislosťou od alkoholu.

Konkrétne ciele:

•	Zdôrazniť zodpovednosť občana za svoje pitie;
•	Zamerať sa na zmenu negatívnych spoločenských stereotypov vo vzťahu ku konzumácii alkoholických nápojov na Slovensku - prioritne položiť dôraz na "právo" človeka odmietnuť ponúkaný alkohol a nepiť - právo na  rešpektovanie  situačnej abstinencie;
•	Rozvinúť osvetovo-vzdelávacie pôsobenie na občanov so zámerom zmeniť spôsoby pitia alkoholických nápojov smerom k málo škodlivému, menej nebezpečnému pitiu;
•	Zvýšiť efektívne pôsobenie všeobecných lekárov a poskytovateľov zdravotnej starostlivosti smerom k identifikácii (vyvinutie jednoduchých inštrumentov) porúch zdravia súvisiacich u ľudí s konzumáciou alkoholu;
•	Zvýšiť efektívnu komunikáciu všeobecných lekárov o problémoch súvisiacich s pitím alkoholu u jednotlivých pacientov, kde táto súvislosť bola zistená s nácvikom zručností na prekonanie racionalizácií a zvýšenie motivácie k zmene správania v pití, prípadne k návšteve špecialistu s cieľom diagnostiky a prípadne liečby závislosti od alkoholu - dostupnosť liečby;
•	Zabezpečiť v špecializovanej psychiatrickej starostlivosti rovnosť šancí na vyšetrenie a liečbu u pacientov s duševnými poruchami súvisiacimi s nadmernou konzumáciou alkoholu - predovšetkým závislosti.
•	Doriešiť novelizáciu zákona č. 219/1996 Z. z. o ochrane  pred zneužívaním alkoholických nápojov a o zriaďovaní a prevádzke protialkoholických záchytných izieb, tak aby bol efektívny v spoločenskej praxi.
•	Vytvoriť systém monitorovania indikátorov konzumácie alkoholu na Slovensku a jej negatívnych dopadov na ľudí ( spotreba alkoholu podľa typu alkoholických nápojov -  pivo, víno, liehoviny,  celková spotreba nápojov, spotreba v množstve čistého alkoholu  celkom a spotreba čistého alkoholu  na osobu, úmrtnosť – počet úmrtí a úmrtnosť na cirhózu pečene, incidencia  duševných porúch spôsobených alkoholom, hospitalizácia na diagnózu F 10  podľa MKCH 10).